32007D0018
L 007/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за одобрение на планове действие в извънредни ситуации за контрола на болестта шап съгласно Директива 2003/85/EО на Съвета
(нотифицирано под номер C(2006) 6855)
(текст от значение за ЕИП)
(2007/18/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на Република България и Румъния, и по-специално член 4, параграф 3 от него,
като взе предвид Акта за присъединяване на Република България и Румъния, и по-специално член 56 от него,
като взе предвид Директива 2003/85/EО на Съвета от 29 септември 2003 г. относно мерки на Общността за контрол на болестта шап, отменяща Директива 85/511/EИО и решения 89/531/EИО и 91/665/EИО, и за изменение на Директива 92/46/EИО (1), и по-специално член 72, параграф 7 от нея,
като има предвид, че:
(1)
Директива 2003/85/EО определя контролните мерки, които се прилагат в случай на огнище на болестта шап, както и някои предпазни мерки насочени към увеличаване на съзнаването и готовността на компетентните органи и земеделската общност относно тази болест. Съгласно тази директива плановете за действие в извънредни ситуации на държавите-членки за контрол на болестта шап се одобряват от Комисията.
(2)
Впоследствие Решение 2004/435/EО на Комисията от 29 април 2004 г. за одобрение на някои планове за действие в извънредни ситуации за контрола на болестта шап (2) одобри тези планове за действие в извънредни ситуации за Чешката република, Естония, Кипър, Латвия, Литва, Унгария, Малта, Полша, Словения и Словакия и тези държави-членки са изброени в приложението към настоящото решение.
(3)
България и Румъния ще се присъединят към Общността на 1 януари 2007 г. Следователно България и Румъния са представили на Комисията техните планове за действие в извънредни ситуации за контрола на болестта шап за одобрение.
(4)
Тези планове за действие в извънредни ситуации, изменени от България и Румъния след предложенията, направени по време на тяхната оценка, изпълняват критериите, определени в Директива 2003/85/EО и обект на редовна актуализация и ефективно прилагане, позволяват исканите цели на тази директива да бъдат постигнати и затова следва да бъдат одобрени.
(5)
С цел яснота на законодателството на Общността Решение 2004/435/EО следва да бъде отменено и заменено от настоящото решение.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Плановете за действие в извънредни ситуации, представени от България на Комисията на 7 ноември 2006 г. за контрола на болестта шап, са одобрени.
Член 2
Плановете за действие в извънредни ситуации, представени от Румъния на Комисията на 9 ноември 2006 година за контрола на болестта шап, са одобрени.
Член 3
Приложението определя списъка на държави-членки, които имат одобрени планове за действие в извънредни ситуации за контрола на болестта шап съгласно Директива 2003/85/EО.
Член 4
Решение 2004/435/EО се отменя.
Член 5
Настоящото решение се прилага от датата на влизане в сила на Договора за присъединяване на България и Румъния.
Член 6
Адресати на настоящото решение са държавите-членки.
Съставено в Брюксел на 22 декември 2006 година.